b'\n_START_ARTICLE_\nJomfrukloster\n_START_PARAGRAPH_\nEt Jomfrukloster eller Fr\xc3\xb8kenkloster er en verdslig stiftelse i mods\xc3\xa6tning til munke- og nonneklostrene. Bortset fra boligf\xc3\xa6llesskabet har jomfruklostrene ikke mange lighedspunkter med middelalderens klosterv\xc3\xa6sen._NEWLINE_Jomfruklostrene, eller fr\xc3\xb8kenklostrene, blev oprettet i Danmark efter udenlandsk forbillede i tiden efter 1660. Der er tale om stiftelser med boliger for ugifte d\xc3\xb8tre og undertiden enker af adelsstanden eller de h\xc3\xb8jere rangklasser. Baggrunden var, at der var et overskud af kvinder indenfor de h\xc3\xb8jere rangklasser, og da et \xc3\xa6gteskab med en mand fra en lavere rangklasse var udelukket, kunne en plads p\xc3\xa5 et jomfrukloster v\xc3\xa6re et alternativ. Faderen skulle l\xc3\xa6gge et vist bel\xc3\xb8b om \xc3\xa5ret, for at en datter kunne f\xc3\xa5 en plads. Samtidig hjalp klosterstiftelsen ogs\xc3\xa5 selv med fr\xc3\xb8keneres \xc3\xb8konomi, idet der oftest var tilknyttet et gods til stiftelsen, som kunne give et afkast._NEWLINE_Et ophold p\xc3\xa5 jomfrukloster var ikke n\xc3\xb8dvendigvis for livstid. Fr\xc3\xb8kenerne kunne godt v\xc3\xa6re forlovede, n\xc3\xa5r de var indskrevet i klostret. Men de m\xc3\xa5tte naturligvis forlade klostret ved indg\xc3\xa5else af \xc3\xa6gteskab.'